
t GALACTION 


DIN MILA LUI DUMNEZEU, 
EPISCOPAL SFINTEI EPISCOPII 
A ALEXANDRIEI 
ŞI TELEORMANULUI 

TUTUROR DREPTCREDINCIOŞILOR CREŞTINI, 
CINULUI MONAHAL, PREA CUCERNICILOR ŞI 
PREA CUVIOŞILOR PĂRINŢI 
DIN ACEASTĂ SFÂNTĂ ŞI DE DUMNEZEU 
PĂZITĂ EPISCOPIE, 

HAR ŞI PACE DE LA HRISTOS DOMNUL CEL ÎNVIAT, 
IAR DE LA NOI PĂRINTEASCĂ ÎMBRĂŢIŞARE 
ŞI ARHIEREASCĂ BINECUVÂNTARE 


„Prin crucea Ta, Hristoase Mântuitorule, 
puterea morţii s-a dezlegat şi înşelăciunea 
diavolului s-a surpat, iar neamul omenesc, prin 
credinţă fiind mântuit, cântare Ţie totdeauna aduce. ” 

(Stihirile învierii, glasul al 3-lea) 


Iubiţii noştri fii duhovniceşti, 

Hristos a înviat! 

Sărbătoarea Sfintelor Paşti aprinde în sufletele noastre 
văpaia unor simţăminte de nespusă bucurie. Izvorul acestei 
bucurii nu-şi are temeiul în „înţelepciunea omenească, ci în 

adeverirea Duhului şi a puterii ” 1 lui Dumnezeu care a rupt 
peceţile şi a prăvălit piatra de la uşa mormântului, care a dat 
viaţă Celui răstignit şi a culcat la pământ pe străjerii al căror 
sutaş mărturisise pe dealul Golgotei: „Cm adevărat, Fiul lui 
Dumnezeu a fost Acesta !” 2 

Prăznuind învierea Mântuitorului Hristos, se cuvine să 
mulţumim lui Dumnezeu pentru nemărginita Sa Iubire, Iubire 
pentru noi Răstignită şi înviată. Să mulţumim şi să dăm slavă, 
deoarece noi, astăzi, nu doar sărbătorim „aleasă şi sfântă zi, 
praznic al praznicelor şi sărbătoare a sărbătorilor ”, ci trăim 
cu adevărat taina mântuirii, trăim prezenţa lui Hristos Cel înviat 
în sufletele noastre. De aceea, prăznuirea Sfintelor Paşti nu 
poate fi sărbătorită doar ca un eveniment social şi istoric, deşi 
covârşeşte prin măreţie şi strălucire întreaga istorie a omenirii, 
ci ca unul existenţial, care ne cheamă şi pe noi să ne împărtăşim 

A 

din harul învierii. 

învierea Domnului, deşi a avut loc în timp, acum aproape 
două milenii, este un eveniment contemporan cu noi şi cu veş¬ 
nicia. Ea este săvârşită „o dată pentru totdeauna” şi se impri¬ 
mă în istorie ca izvor de viaţă şi de nemurire. „El a intrat o 
dată pentru totdeauna în Sfânta Sfintelor nu cu sânge de ţapi 
şi de viţei, ci cu însuşi sângele Său, şi a dobândit o veşnică 
răscumpărare. ” 3 Unicitatea arhieriei lui Hristos vine din 
consistenţa jertfei Sale. El nu aduce jertfa ceva străin de Sine 
şi înlocuitor, ci pe Sine însuşi Se jertfeşte pentru viaţa lumii: 
„ Căci El a făcut aceasta o dată pentru totdeauna, aducându-Se 
jertfă pe Sine însuşi. ” 4 Iar valoarea inestimabilă a jertfei, ca act 

1. I Corinteni II, 4; 

2. Matei XXVII, 54; 

3. Evrei IX, 12; 

4. Evrei VII, 27; 

de iubire supremă, rezidă din faptul că este făcută de bunăvoie: 
„Pentru aceasta Mă iubeşte Tatăl, fiindcă Eu îmi pun sufletul, 
ca iarăşi să-l iau. Nimeni nu-l ia de la Mine, ci Eu de la Mine 
însumi îl pun. Putere am Eu ca să-l pun şi putere am iarăşi să-l 
iau. ” 5 

Hristos Domnul a murit o dată pe Cruce, dar a înviat pen¬ 
tru totdeauna. De aceea, învierea Sa este actuală, permanentă 
şi veşnică, aparţinând fiecărei zile. Fiecare dintre noi îl poate 
astfel cunoaşte personal şi, prin credinţă, se poate împărtăşi 
de lumina învierii, facându-se părtaş „dumnezeieştii firi”. în 
Hristos, viaţa omului poate mereu să înceapă din nou, oricât de 
împovărată ar fi de păcat. în lumina veşniciei Jertfei şi învierii 
Fiului lui Dumnezeu cei credincioşi îi pot totdeauna dărui viaţa 
lui Hristos, aşa încât El să o reaşeze, curată şi eliberată de povara 
păcatului, pe drumul către împărăţia lui Dumnezeu. 

/V 

Insă, cum am putea fi sensibilizaţi noi, creştinii de astăzi, 
de faptul că, datorită învierii, trăim deja un timp al pregustării 

A 

împărăţiei lui Dumnezeu, un timp în care simţim deja adierea 
veşniciei? Un prim fapt ar fi acela de a conştientiza necesitatea 
ca noi să ne facem părtaşi la mântuirea care a fost dobândită 
în Hristos. Apoi, să înţelegem că Hristos este prezent în viaţa 
noastră şi ne ajută, dar şi să conştientizăm că El este Cel care 
biruieşte, omul fiind doar vasul prin care Dumnezeu lucrează. 

Prin învierea Sa din morţi, Mântuitorul Hristos nu este un 
simplu izbăvitor al oamenilor Care, după eliberarea din păcat 
şi din moarte, îi lasă singuri, încredinţându-le doar învăţătura 
Lui cea dreaptă. Hristos oferă pentru cei ce cred în El un nou 
mod de viaţă, în care mântuirea devine un fapt concret, împlinit 
numai în Sfanta Biserică. Viaţa omului în Biserică devine o 


5. loanX, 17-18; 

succesiune de morţi şi învieri spirituale, prin curăţire de patimi 
şi prin întoarcerea la Dumnezeu. Timpul Bisericii este un timp 
al lui Hristos extins în lume, timpul prezenţei Sale, al Crucii şi 
al învierii, un timp al pocăinţei în care trebuie să ne întoarcem 
în Vinerea cea Mare, a durerilor, pentru a primi Bucuria din 
Duminica Învierii. 

Cel mai adesea noi ne dorim doar bucuria, fără a înţelege 
că pentru a ajunge la ea trebuie să ne asumăm „ Crucea Ne-am 
dori asemenea ucenicilor Lui, să stăm de-a dreapta şi de-a stân¬ 
ga Lui în slava împărăţiei Sale. Ne-am dori un Dumnezeu care 
să ne rezolve, ca prin minune, toate greutăţile vieţii noastre, să 
ne ridice din incertitudinea şi fragilitatea noastră. Suntem mult 
mai fericiţi cu Dumnezeul nostru din ceruri decât cu Cel răstignit 
pe cruce şi poate, la vreme de ispită, ne şi lepădăm de El zicând 
ca şi Sfântul Apostol Petru: „Nu-L cunosc pe omul acesta. ” 6 7 
Hristos, însă, nu ne-a făgăduit o viaţă paşnică pe pământ, ci una 
a încercărilor: „ ... Vine ceasul când tot cel ce vă va ucide pe voi 
va crede că aduce închinare lui Dumnezeu. ” 7 Hristos a biruit 
moartea! Dar noi vrem doar viaţa veşnică, nu şi Crucea! 

Sărbătoarea Sfintelor Paşti este pentru noi o chemare la 
înţelegerea că Taina învierii poate fi trăită de fiecare creştin 
numai dacă trăieşte şi durerea Crucii. Pentru a învia din nou, 
trebuie să murim. Să murim faţă de egoismul nostru, să murim 
fată de temerile noastre, să murim fată de tot ceea ce face ca 
lumea să fie atât de rece, atât de săracă, atât de crudă. Să murim 
păcatelor pentru ca sufletele noastre să poată descoperi izvorul 
Vieţii. 


6. Matei XXVI, 72; 

7. Toan XVI, 2; 

De aceea, nu este alt prilej mai potrivit de a face un 

nou început vieţii noastre decât Ziua de astăzi - Ziua Sfântă 
* 

a învierii, care aduce în mijlocul vieţii noastre pe Cel care, prin 
omorârea morţii şi sfărâmarea iadului, ne cheamă la o „altă 
viaţă ”, făgăduind să fie cu noi, mai cu adevărat, până la sfârşitul 
veacului. 

In acest sens ne spune Sfântul Apostol Pavel: „Aşa şi voi, 
socotiţi că sunteţi morţi păcatului, dar vii pentru Dumnezeu, 
în Hristos Iisus, Domnul nostru” 8 , căci „dacă am murit îm¬ 
preună cu Hristos, credem că vom şi vieţui împreună cu El " 9 
şi ,, precum Hristos a înviat din morţi, prin slava Tatălui, aşa 
şi noi să umblăm întru înnoirea vieţii. ” 10 Tot astfel glăsuieşte 
şi cântarea Sfintei Biserici: „Ieri m-am îngropat împreună cu 
Tine, Hristoase; astăzi mă ridic împreună cu Tine, Cel ce ai 
înviat... însuţi împreună mă preamăreşte, Mântuitorule, în 
împărăţia Ta.” 11 

„Dacă aţi înviat împreună cu Hristos, căutaţi cele de 
sus ”, ne învaţă iarăşi Sfântul Apostol Pavel; „ Cugetaţi cele de 
sus, nu cele de pe pământ; căci voi aţi murit, iar viaţa voastră 
este ascunsă cu Hristos întru Dumnezeu ”. 12 

„Drept aceea, omorâţi mădularele voastre, cele pămân¬ 
teşti; desfrânarea, necurăţia, patima, pofta rea şi lăcomia...le¬ 
pădaţi... mânia, răutatea, defăimarea, cuvântul de ruşine din 
gura voastră. Nu vă minţiţi unul pe altul, fiindcă v-aţi dezbrăcat 
de omul cel vechi, dimpreună cu faptele lui şi v-aţi îmbrăcat 
cu cel nou care se înnoieşte, spre deplină cunoştinţă, după 

8. Romani VI, 11; 

9. Romani VI, 8; 

10. Romani VI, 4; 

11. Utrenia învierii, Cântarea a 3-a; 

12. Coloseni III, 1-3; 

chipul Celui ce l-a zidit. ” 13 „îmbrăcaţi-vă, dar, ca aleşi ai lui 
Dumnezeu, sfinţi şi prea iubiţi cu milostivirile îndurării, cu 
bunătate, cu smerenie, cu blândeţe, cu îndelungă-răbdare. ... 
Iar peste toate acestea, îmbrăcaţi-vă întru dragoste, care este 
legătura desăvârşirii. ” 14 

Aşadar înţelegem că Taina Sfintei învieri, a Paştilor, Taina 
mântuirii noastre, constă în a trece de la moarte Ia viaţă, în a 
păşi permanent spre o viaţă nouă, dăruind şi primind iubire, în 
Hristos şi cu Hristos. Viaţa veşnică este, de fapt, tocmai această 
unire cu Hristos, iar moartea veşnică este refuzul conştient de 
a-L iubi, deşi a murit şi a înviat pentru noi. 


Iubiţi fii ai învierii Domnului, 


în învăţătura creştină, moartea şi învierea Mântuitorului 
au o importanţă covârşitoare, iar valoarea lor nu este simbo¬ 
lică sau relativă, ci reală şi esenţială creştinismului, căci fac 
din acesta nu o istorie a unei religii, ci istoria reală, faptică 
şi propriu-zisă a mântuirii neamului omenesc. De aceea, pe 
lângă caracterul sublim, ca învăţătură revelată, creştinismul 
este o realitate a naşterii, vieţii, morţii şi învierii Mântuitorului 
Hristos. Pentru a înţelege această operă de mântuire este nece¬ 
sar să înţelegem moartea Lui pe cruce, deoarece dumnezeiasca 
Sa învăţătură devine valabilă numai în lumina Jertfei Sale. 
A crede în Hristos înseamnă a simţi durerea şi a cunoaşte preţul 
de suferinţă şi de iubire cu care ne-a mântuit pe cruce. Crucea 
este momentul culminant al iubirii Lui faţă de oameni, momen- 

13. Coloseni III, 5, 8,10; 

14. Coloseni III, 12,14; 

tu! predării şi dăruirii Lui pentru noi, iar învierea Sa este puterea 
şi biruinţa asupra morţii şi garanţia învierii noastre. 

învierea Mântuitorului nu a schimbat caracterul ontolo¬ 
gic al morţii, ci înţelegerea acesteia. Nu a schimbat firea ome¬ 
nirii, ci soarta ei, oferindu-i calea spre îndumnezeire. Astfel 
moartea însăşi, ca final al vieţii pământeşti, devine uşă, se 
preschimbă în început al învierii. 

La aceste adevăruri a cugetat şi Sfanţul Atanasie cel 
Mare, neobosit apărător al Ortodoxiei, care ne grăieşte astfel: 
„ Despre faptul că moartea a fost nimicită şi crucea a adus 
biruinţă asupra ei şi că ea nu mai are putere, ci este ea însăşi 
moartă cu adevărat, ne dă o dovadă şi un temei vădit de credin¬ 
ţă şi aceea că toţi ucenicii Lui au dispreţuit-o şi toţi pornesc 
spre ea şi nu se mai tem de ea, ci o calcă în picioare, ca moar¬ 
tă, prin semnul Crucii şi prin credinţa în Hristos. Odinioară, 
înainte de a fi avut loc venirea dumnezeiască a Mântuitorului, 
toţi jeleau pe cei ce mureau ca pe unii ce se stricau. Dar 
acum, după ce Hristos şi-a înviat trupul, moartea nu mai e 
înfricoşătoare, ci toţi cei ce cred în Hristos o calcă în picioare 
ca pe ceva de nimic şi aleg mai degrabă să moară, decât să se 
lepede de credinţa în Hristos. Căci ştiu că murind nu se pierd, 
ci se fac vii şi nestricăcioşi prin înviere. ” 13 

Această bucurie şi tărie de a muri pentru Hristos este cea 
a Sfinţilor Mucenici, care au înţeles şi au crezut cu toată fiinţa 
lor că în Crucea lui Hristos este puterea pentru înviere şi viaţa 
de veci. Această înţelegere l-a făcut pe Sfanţul Apostol Pavel 
să exclame: „ Căci pentru mine viaţă este Hristos şi moartea 


15. Sfântul Atanasie cel Mare, Tratat despre întruparea Cuvântului, Editura 
IBMO, Bucureşti, 2010, p. 181; 

un câştig." 16 Aceasta este starea în care cei credincioşi pot 
trăi Taina învierii încă din viaţa aceasta şi, prin ea, transcend 
moartea şi stricăciunea legate de lumea văzută. 

Despre felul în care Taina învierii se petrece pururea în 
chip duhovnicesc în sufletele celor care, lepădând deşertăciu¬ 
nea lumii acesteia, prin pocăinţă şi smerenie se fac urmaşi 
ai mântuitoarelor patimi ale Domnului, ne învaţă şi Sfântul 
Simeon Noul Teolog prin aceste cuvinte: „Hristos Dumnezeul 
nostim, după ce a fost spânzurat pe cmce şi a pironit pe ea 
păcatul lumii şi a gustat moartea, S-a pogorât întru cele mai 
de jos ale iadului. Deci aşa cum, urcându-se iarăşi din iad, 
a intrat în neprihănitul Lui timp, de care nu s-a despărţit 
nicidecum pogorăndu-Se acolo şi îndată a înviat din morţi, 
iar după aceea S-a înălţat ta ceruri cu slavă şi putere multă, 
aşa şi acum, atunci când ieşim din lume şi intrăm prin ase¬ 
mănare cu Patimile Domnului în mormântul pocăinţei şi al 
smereniei, El însuşi pogorăndu-Se din ceruri intră ca într-un 
mormânt în trupul nostru, şi, unindu-Se cu sufletele noastre, 
le învie în chip mărturisit pe ele, care erau moarte, şi dă celui 
ce a înviat astfel împreună cu Hristos putinţa de a vedea de pe 
acum Slava învierii Lui tainice. ” 17 

Adevărul acesta este întărit şi de Sfanţul Teofan Zăvorâtul 
când spune: „ Viaţa viitoare este înfăţişată ca fiind desprinsă 
de tot ceea ce este trupesc: acolo nu se vor însura, nici se 
vor mărita, nu se vor hrăni cu mâncare moartă şi însuşi trupul 
pe care îl vor primi va fi duhovnicesc. Şi astfel, cel ce trăieşte 
desprins de cele trupeşti va primi în sine sau va readuce în 

16. Filipeni 1,21; 

17. Sfântul Simeon Noul Teolog, Cateheze - Scrieri II, ediţia a Il-a, Editura Deisis, 
Sibiu, 2003, p. 172; 

sine elementele vieţii de după înviere. De vei ajunge până 
acolo ca în tine să moară tot ce este trupesc, vei deveni înviat 
mai înainte de învierea cea de obşte. ” 18 


Iubiţi fii sufleteşti, 


Patimile, Moartea şi învierea Mântuitorului s-au încrustat 
adânc în sufletele noastre de creştini, ca fapte care ne aparţin 
şi care ne privesc. Acestea au fost săvârşite anume pentru noi. 
Prin ele sporim duhovniceşte, credem şi simţim ca ucenici ai lui 
Hristos Cel înviat, trăim, după cuvântul Apostolului, prin El şi 
în El. Noi îl facem părtaş suferinţei, batjocurii şi morţii; El ne 
face părtaşi iertării, dragostei şi bucuriei. 

Constatăm cu tristeţe că, odată cu trecerea vremii, viaţa 
creştinilor a dobândit înfăţişări noi, virtuţile mucenicilor de 
altă dată fiind înlocuite cu un creştinism lipsit de consistenţă 
lăuntrică, un creştinism mai mult de etichetă şi nu de conţinut. 
A devenit tot mai evidentă nepotrivirea dintre fond şi formă, 
dintre ceea ce spune creştinul şi ceea ce face, o prăpastie adâncă 
dintre vorbe şi fapte. 

Este un fapt de netăgăduit că în zilele noastre seculariza¬ 
rea omului a luat dimensiuni fără precedent. Omul s-a trans¬ 
format din persoană în individ, iar popoarele tind să-şi piardă 
identitatea într-o globalizare a populaţiilor. Mecanicizarea şi 
tehnologizarea vieţii l-au împins pe om, chip al lui Dumnezeu, 
spre autosuficienţă şi egoism. Se constată adesea că „ lumea s-a 


18. Sfântul Teofan Zăvorâtul, Tâlcuiri din Sfânta Scriptură pentru fiecare zi din 
an, ediţia a IlI-a, Editura Sophia, Bucureşti, 2015, p. 73; 

înrăit ”, că „ lumea este rea ”, apropiindu-ne cu durere de expre¬ 
sia ateistă că ,. ceilalţi sunt iadul ”. în goana după câştig mate¬ 
rial, bunăstare şi confort, omul vieţuieşte departe de lumina 
învierii, căutând un sens al existenţei şi o împlinire sufletească 
printre bucurii de-o zi şi coşuri de cumpărături umplute din 
abundenţă, uitând că de fapt „toată darea cea bună şi tot 
darul desăvârşit de sus este” pogorând de la Părintele lumi¬ 
nilor. Foarte desluşit ne învaţă Sfânta Scriptură zicând: „Deci, 
nu duceţi grijă, spunând: Ce vom mânca, ori ce vom bea, ori 
cu ce ne vom îmbrăca? ” căci „ ştie Tatăl vostru Cel ceresc că 
aveţi nevoie de ele”. 49 înainte de înviere, Mântuitorul satură 
mulţimea în pustie cu numai cinci pâini şi doi peşti, iar după 
Sfânta înviere, arătându-Se Apostolilor la marea Tiberiadei, 
nu numai că îi ajută cu puterea Sa dumnezeiască să prindă 
,,mulţime de peşte ”, ci, într-o familiaritate plină de iubire, le 
şi dă să mănânce: „Deci a venit Iisus şi a luat pâinea şi le-a 
dat lor; şi, de asemenea, şi peştele. ” 20 „Nu numai ei I-au adus 
darul lor; ci şi El le-a dat darul Său, hrana de la El, pregătită 
în focul dragostei Lui ”. 21 De ce este lumea rea, dacă Dumnezeu 
pe toate le-a făcut „ bune foarte ”? Din vina noastră, a tuturor! 

întrebându-ne conştiinţa şi cugetul nostru ne dăm seama 
că nu suntem vrednici de o asemenea Jertfa şi de atâta iubire 
din partea Iui Dumnezeu! Depăşirea acestei stări a omului 
contemporan se face doar prin credinţă curată, prin participare 
la bucuria învierii Domnului şi prin împlinirea cu râvnă ne¬ 
împuţinată a poruncilor Sfintei Sale Evanghelii. 

„Aştept învierea morţilor şi viaţa veacului ce va să fie! ”, 

19. Matei VI, 31-32; 

20. IoanXXI, 13; 

21. Dumitru Stăniloae, Chipul evanghelic al lui Iisus Hristos, Editura Basilica a 
Patriarhiei Române, Bucureşti, 2016, p. 418; 

mărturisim noi la finalul Simbolului de credinţă. Dar pentru a 
putea fi părtaşi la viaţa veşnică trebuie mai întâi să credem şi 
să-L iubim pe Hristos Domnul, Cel pentru noi înviat, „cu toată 
inima, cu tot sufletul şi cu tot cugetul” nostru. „ Aşteptarea ” 
vieţii veacului ce va să fie implică astfel un timp de pregătire, 
de pocăinţă. Şi Dumnezeu aşteaptă de la noi această împărtă¬ 
şire din roadele învierii. Chiar putem vorbi de un timp al răbdă¬ 
rii lui Dumnezeu: „Iată, Eu stau la uşă şi bat; de va auzi cineva 
glasul Meu şi va deschide uşa, voi intra la el şi voi cina cu el şi 
el cu Mine. ” 22 

Să deschidem larg uşile zăvorâte ale sufletelor noastre 
şi să-L auzim precum oarecând ucenicii Săi, vestindu-ne şi 
nouă „Pace vouă!” Şi, precum aceia au plecat la propovăduire, 
urmând porunca Domnului, şi noi să stăruim în săvârşirea 
faptelor bune ştiind că „ osteneala noastră nu este zadarnică 
în Domnul”. 23 Să statornicim în viaţa noastră iertarea şi iubi¬ 
rea, încredinţaţi fiind că „ El Şi-a pus sufletul Său pentru noi, 
şi noi datori suntem să ne punem sufletele pentru fraţi ”, căci 
„cine nu iubeşte pe fratele său rămâne în moarte ”. 24 Numai 
astfel ne vom învrednici de „haină luminată ” şi împărtăşire 
binecuvântată în Cămara cea de Taină a învierii Domnului 
Hristos. 

Primind Lumina Sfintei învieri în candela sufletelor 
noastre, să veghem a o păstra nestinsă prin untdelemnul mi¬ 
losteniei şi al iubirii jertfelnice faţă de semeni, trăind şi împli¬ 
nind legea lui Hristos până la vremea cuvenită, când „ vom cina 
cu El şi El cu noi ” în împărăţia Iui Dumnezeu. 

22. Apocalipsa III, 20; 

23. I Corinteni XV, 58; 

24. I Ioan III, 16,15. 

împărtăşindu-vă cu dragoste părintească aceste învăţă¬ 
turi şi duhovniceşti povăţuiri, avem nădejdea că le veţi sădi în 
inimi, unde „crescând, să facă rod însutit” spre viaţa cea fără 
de moarte. Vă binecuvântăm şi vă dorim zile îndelungate, cu 
pace şi sănătate deplină, purtându-vă pururea în rugăciunile 
Noastre şi adresându-vă biruitoarea şi de mântuire purtătoarea 
vestire: Hristos a înviat! 

Al vostru de tot binele doritor şi către Domnul Cel înviat 
totdeauna rugător, 

t GALACTION 


Episcopul Alexandriei şi Teleormanului 

Dată în reşedinţa Noastră episcopală din Alexandria 
la Praznicul învierii Domnului nostru Iisus Hristos, 
în anul mântuirii 2018. 













